
Az idősek diszkriminációja a kereskedelmi médiában

Tanulmányom, társadalmunk időseket érintő diszkriminatív megnyilvánulásaira hívja fel a figyelmet, kiemelt szerepet szánva a mediális diszkrimináció eseteire. Az időskori ageizmusra épülő tanulmány első részében kitér a munkaerő-piaci helyzetre, a nyelvi megkülönbözetésekre és rávilágít néhány olyan példamutató Nyugat-európai kezdeményezésre, amelyek az idősek elleni diszkrimináció kezelésére és megelőzősére jöttek létre. A médiában megjelenő diszkriminációkat számos konkrét példával szemléltetem, külön bemutatva a késő modern médiakörnyezet által uralt reality műfajt. A kérdéskör hiteles feltárása érdekében, a témával kapcsolatosan több szakirodalmat dolgoztam fel, és számos statisztikai adatot vetettem össze úgy hazai, mint európai szinten.
Dolgozatom második részében, saját kutatásomban az 50+-os korosztály televíziónézési szokásait vizsgálva, hipotéziseimre, a szóban forgó korosztály képviselőiben - a kereskedelmi csatornák műsorszórásával kapcsolatos - megfogalmazott érzéseket, gondolatokat kerestem válaszul. A kutatómunka eszközeként a kvantitatív kérdőíves interjút alkalmaztam, amelynek alanyai a Zsigmond Király Főiskola intézményén belül működő Nyugdíjasok Óbudai Akadémiájának 50 évesnél idősebb hallgatói voltak.
Az eredményekből kiderülnek az idősek tévénézési szokásai, az általuk preferált műsorok alátámasztják, hogy számukra a televíziónézés elsődleges célja új ismeretek szerzése. Érzéseik, gondolataik által beigazolódik, hogy ők maguk is érzékelik, és bántónak tartják az ellenük irányuló mediális diszkriminatív megnyilvánulásokat.
Konklúzióként levonható, hogy napjaink médiával kapcsolatos intézményeinek nem a vizsgált korosztály által képviselt senior market a célcsoportja. Jelzésértékű lehet viszont a televíziós csatornák műsorszórással kapcsolatos döntéshozói számára, hogy időseink többsége igényelné, hogy több, őket érintő kérdésekkel foglalkozzanak a televíziós műsorok. 



